TRUE พร้อมคิดค่าโทรเป็นวิฯ หวั่นปิดกั้นแข่งขันเสรี-ผู้ใช้บริการเสียประโยชน์
TRUE พร้อมคิดค่าโทรเป็นวินาที หวั่นปิดกั้นการแข่งขันเสรี-ผู้ใช้บริการเสียประโยชน์ แนะควรปล่อยให้ราคาเป็นไปตามกลไกของตลาด
10 ม.ค. 2560

TRUE พร้อมคิดค่าโทรเป็นวินาที หวั่นปิดกั้นการแข่งขันเสรี-ผู้ใช้บริการเสียประโยชน์ แนะควรปล่อยให้ราคาเป็นไปตามกลไกของตลาด
นายภัคพงศ์ พัฒนมาศ รองผู้อำนวยการธุรกิจโมบายล์ บริษัท ทรู คอร์ปอเรชั่น จำกัด (มหาชน) หรือ TRUE เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีที่คณะกรรมการกิจการโทรคมนาคม (กทค.) จะมีการเรียกประชุมในวันพรุ่งนี้ (11 ม.ค.60) เพื่อหารือและทบทวนมติในเรื่องของการคิดค่าบริการตามการใช้งานจริงเป็นวินาทีทุกรายการส่งเสริมการขาย ว่า  ในฐานะผู้ประกอบการทางบริษัทไม่เคยคัดค้านในการปรับเปลี่ยนการคิดค่าโทรเป็นวินาที แต่สิ่งที่บริษัทพยายามนำเสนอมาโดยตลอดคือการที่พยายามจะผลักดันให้มีการคิดค่าโทรเป็นวินาทีในทุกแพ็กเกจนั้นมีความถูกต้องหรือไม่
ทั้งนี้เนื่องจากปัจจุบันสิ่งที่บริษัทนำเสนอให้กับทางลูกค้า บริษัทก็นำเสนอตามพฤติกรรมการใช้งานของลูกค้าเพื่อให้ลูกค้ามีทางเลือกที่หลากหลายและได้ประโยชน์สูงสุด ซึ่งปัจจุบันตลาดเป็นการแข่งขันเสรี คือตลาดเป็นของลูกค้า ซึ่งลูกค้ามีสิทธิเลือกได้ทุกประการ ไม่ว่าจะเป็นการเลือกโปรโมชั่น หรือการย้ายค่าย เพราะฉะนั้นหากมีมติปรับคิดอัตราค่าบริการเป็นวินาที โครงสร้างของตลาดและโครงสร้างของราคาจะเปลี่ยนไปซึ่งอาจจะมีผลกระทบต่อลูกค้าเป็นอย่างมาก
เพราะฉะนั้นหากมีการบังคับทางเลือกใดทางเลือกหนึ่งขึ้นมา ต้นทุนของบริษัทก็จะเปลี่ยนไป และจะต้องคำนวณใหม่ ซึ่งบริษัทคิดว่า หากลูกค้าพอใจกับโปรโมชั่นที่มีอยู่ก็ไม่ควรเปลี่ยนหรือถ้าลูกค้าไม่พอใจทางบริษัทก็มีโปรโมชั่นอื่นให้ลูกค้าเปลี่ยน และหากลูกค้าไม่พอใจกับโปรโมชั่นของบริษัทและอยากย้ายค่ายทางบริษัทก็ไม่สามารถที่จะไปห้ามลูกค้าได้เช่นกัน
“ส่วนการคิดค่าบริการเป็นวินาทีทางบริษัทก็มีโปรโมชั่นให้ลูกค้าเลือกมานานแล้ว แต่สิ่งที่บริษัทพยายามจะบอกคือ ให้เป็นทางเลือกของตลาด และปล่อยให้เป็นทางเลือกของทางลูกค้า เพื่อให้ลูกค้ามีสิทธิ์และมีโอกาสเลือกในสิ่งที่เขาต้องการอย่างแท้จริง และผู้ประกอบการมีวิธีในการคำนวณต้นทุนต่างๆเพื่อให้สอดคล้องตามพฤติกรรมของผู้บริโภคอยู่แล้ว”นายภัคพงศ์ กล่าว
ขณะที่ นายภัคพงศ์ กล่าวต่อว่า “ผมกลัวว่าถ้าไปบังคับคิดค่าโทรเป็นวินาทีอย่างเดียวจะกระทบกับสิทธิหรือทางเลือกของลูกค้า จึงไม่ค่อยเห็นด้วยกับที่ว่ากทค.ไม่มีทางเลือก ผมคิดว่าเขาตั้งต้นในมุมมองเรื่องที่ผิด ซึ่งเป็นสิ่งที่ผมอยากจะให้พิจารณาอย่างถี่ถ้วนผมคิดว่ากทค.น่าจะมีทางเลือก เพียงแต่ให้มองปัญหาตั้งแต่ต้นใช้ชัดเจนเสียก่อน”
 
อย่างไรก็ตามมีการคาดการณ์กันว่า หากมีการคิดค่าบริการเป็นวินาทีจริง การใช้บริการบนคลื่นความถี่ 2100 MHz หรือ 3 จี จะตกวินาทีละ 1.37 สตางค์ หากเป็นบนคลื่น 1800 MHz และ 900 MHz หรือคลื่น 4 จี ค่าบริการจะตกอยู่ที่วินาทีละ 1.13 สตางค์ ซึ่งเป็นค่าบริการที่สูง และหากมีมติคิดค่าบริการเป็นวินาทีจริงๆ ผู้บริโภคประมาณ 70-80% จะได้รับผลกระทบอย่างแน่นอน